TTCL บวก 3.48% ก่อนขึ้น XD พรุ่งนี้ โบรกฯ มองกำไร Q3 โดดเด่น
TTCL บวก 3.48% ก่อนขึ้น XD พรุ่งนี้ ล่าสุด ณ เวลา 11.02 น. ราคาอยู่ที่ 25.25 บาท บวก 0.85 บาท หรือ 3.48% มูลค่าการซื้อขาย 225.47 ลบ. ราคาสูงสุดอยู่ที่ 25.50 บาท ราคาต่ำสุดอยู่ที่ 24.40 บาท ด้าน บล.เมย์แบงก์ กิมเอ็ง (ประเทศไทย) แนะซื้อ ให้เป้า 29 บาท/หุ้น มองผลประกอบการ Q3 โดดเด่น
23 ส.ค. 2559

ผู้สื่อข่าวรายงานว่า ราคาหุ้นบริษัท ทีทีซีแอล จำกัด (มหาชน) หรือ TTCL ณ เวลา 11.02 น. ราคาอยู่ที่ 25.25 บาท บวก 0.85 บาท หรือ 3.48% มูลค่าการซื้อขาย 225.47 ล้านบาท ขณะที่ราคาสูงสุดของวันนี้อยู่ที่ 25.50 บาท ราคาต่ำสุดอยู่ที่ 24.40 บาท ขณะที่ดัชนีตลาดหุ้นไทยโดยรวมลบ 0.40%

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (23 ส.ค. 59) แนะซื้อหุ้น TTCL ให้ราคาเป้าหมายปี 60 ที่ 29.00 บาท/หุ้น โดยแนวโน้มผลประกอบการในไตรมาส 3/59 จะออกมาโดดเด่นจากช่วงเดียวกันในไตรมาสก่อนและมีโอกาสดีขึ้นจากช่วงเดียวกันในปีก่อนเนื่องจากการกลับมาเดินเครื่องปกติเต็มกำลัง 120MW ของโรงไฟฟ้า Ahlone และความต่อเนื่องของงาน EPC อื่นๆ เช่น งานในมาเลเซีย และลาว
อย่างไรก็ตามหาก TTCL สามารถเบิกเงินประกันของโรงไฟฟ้า Ahlone ได้จากค่าชดเชย Business Interruption ประมาณ 100 ล้านบาท ก็คาดว่าจะทำให้ผลประกอบการสามารถเติบโตได้ทั้ง จากช่วงเดียวกันในปีก่อนและจากช่วงเดียวกันในไตรมาสก่อน
ขณะที่ Short – term catalyst จากแนวโน้มได้รับงานใหม่ในปีนี้  +/- 20,000 ล้านบาท ดีกว่าเป้าและดีกว่าปีก่อนที่ประมาณ +/- 15,000 ล้านบาท ส่วนปัจจัยหนุนในช่วงปลายไตรมาส 3/59 คืองานโรงปุ๋ยใน เติร์กเมนิสถานที่จะเปลี่ยนเป็นสัญญาและงานโรงไฟฟ้าใหม่คาดว่าจะเข้ามารวม 2 งานประมาณ +/-16,000 ล้านบาท
นอกจากนี้ TTCL ยังมี Bidding ในมือที่ 118,000 ล้านบาท เป็นงานต่างประเทศ 55% และในประเทศ 45% คาดว่าจะมีบางส่วนสามารถประกาศงานในไตรมาส 4/59 และหนุนให้งานใหม่ปีนี้ถึง 20,000 ล้านบาทได้  
ทั้งนี้จากประเด็นดังกล่าวคาดว่าผลประกอบการของครึ่งปีหลังในปี 59 จะมีน้ำหนักมากว่าครึ่งปีแรกที่ผ่านมา โดยคงประมาณการรายได้ของปีนี้ที่ 23,714 ล้านบาท (+10%จากช่วงเดียวกันของปีก่อน) จาก Backlog ที่มีในมือ 26,000 ล้านบาท รวมทั้งมี upside จากการบันทึกการค่าชดเชยความเสียหายจากประกันภัยของ Ahlone ในครึ่งปีหลังของปี 59 นี้ และคาดกำไรสุทธิที่ 546 ล้านบาท (+29%จากช่วงเดียวกันของปีก่อน) โดยยังไม่รวมมูลค่างานใดๆ จากโครงการโรงฟ้าถ่านหิน 1280 MW และประกันภัยไว้ในประมาณการ
นอกจากนี้ TTCL จะขึ้น XD วันพรุ่งนี้ (24 ส.ค.59) ซึ่งในครึ่งปีแรกของปี 59 ได้จ่ายเงินปันผล 0.20 บาท/หุ้น หรือคิดเป็นผลตอบแทน 0.8%